REGOLAMENT TAL-KUMMISSJONI (KE) Nru 829/2008
tal-21 ta’ Awwissu 2008
li jidderoga mir-Regolament (KE) Nru 1973/2004 li jistabbilixxi regoli dettaljati għall-applikazzjoni tar-Regolament tal-Kunsill (KE) Nru 1782/2003 fir-rigward taż-żrigħ tar-ross fl-2008 fir-reġjun Taljan tal-Piemonte
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1782/2003 tad-29 ta’ Settembru 2003 li jistabbilixxi regoli komuni għal skemi diretti ta’ appoġġ fi ħdan il-politika agrikola komuni u li jistabbilixxi ċerti skemi ta’ appoġġ għall-bdiewa u li jemenda r-Regolamenti (KEE) Nru 2019/93, (KE) Nru 1452/2001, (KE) Nru 1453/2001, (KE) Nru 1454/2001, (KE) Nru 1868/94, (KE) Nru 1251/1999, (KE) Nru 1254/1999, (KE) Nru 1673/2000, (KEE) Nru 2358/71 u (KE) Nru 2529/2001 (1), u b’mod partikolari l-Artikolu 145(c) tiegħu,
Billi:
(1)
L-Artikolu 12 tar-Regolament tal-Kummissjoni (KE) Nru 1973/2004 tad-29 ta’ Ottubru 2004 li jistabbilixxi regoli dettaljati dwar l-applikazzjoni tar-Regolament tal-Kunsill (KE) Nru 1782/2003 fir-rigward tal-iskemi ta’ appoġġ previsti fit-Titoli IV u IVa ta’ dak ir-Regolament u l-użu tal-art imwarrba għall-produzzjoni tal-materja prima (2) jipprevedi li, biex tkun eliġibbli għall-ħlas speċifiku għall-għelejjel għar-ross, il-medda dikjarata trid tkun inżergħet sa mhux aktar tard mill-31 ta’ Mejju li jippreċedi l-ħsad inkwistjoni fir-reġjuni kollha li jipproduċu, għajr fi Spanja, il-Portugal u l-Guyana Franċiża li għandhom permess biex jiżirgħu sat-30 ta’ Ġunju.
(2)
Ix-xita kontinwa u qawwija u l-għargħar li ġabet magħha laqtu r-reġjun Taljan tal-Piemonte minn nofs Mejju 2008. Dawn il-kundizzjonijiet metereoloġiċi avversi ma ppermettewx li l-bdiewa josservaw id-data għaż-żrigħ tar-ross sa mhux aktar tard mill-31 ta’ Mejju 2008.
(3)
Għalhekk huwa xieraq li ssir deroga mill-Artikolu 12(b) tar-Regolament (KE) Nru 1973/2004 u l-bdiewa jiġu awtorizzati jiżirgħu r-ross fil-meded dikjarati li jinsabu fir-reġjun Taljan tal-Piemonte sa mhux aktar tard mit-30 ta’ Ġunju 2008.
(4)
Il-miżuri previsti f'dan ir-Regolament huma konformi mal-opinjoni tal-Kumitat ta’ Ġestjoni għall-Ħlasijiet Diretti,
ADDOTTAT DAN IR-REGOLAMENT:
Artikolu 1
Permezz ta’ deroga mill-Artikolu 12(b) tar-Regolament (KE) Nru 1973/2004, sabiex tkun eliġibbli għall-ħlas speċifiku għall-għelejjel għar-ross fl-2008, l-erja dikjarata fir-reġjun Taljan tal-Piemonte għandha tinżera' sa mhux aktar tard mit-30 ta’ Ġunju 2008.
Artikolu 2
Dan ir-Regolament għandu jidħol fis-seħħ l-għada tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, 21 ta’ Awwissu 2008.